Brand gestig waar ma, vier kinders slaapDie huis waar die ma en die vier kinders geslaap het Foto: Vrystaat SAPD ŉ Vrou is Vrydag in die vroeë oggendure ernstig beseer en vier kinders het verkool nadat die plakkershuis waarin hulle geslaap het, aan die brand gesteek is. Al vier kinders, onderskeidelik vyf, sewe en twee negejariges, het in die huis in Thaba ‘Nchu in die Vrystaat verkool. Die ma kon uit die brand ontsnap, en het hulp gaan soek. Sy het ernstige beserings opgedoen en is na Moroka-hospitaal geneem, het kol. Thandi Mbambo, woordvoerder van die polisie, gesê. Twee van die kinders is die vrou se biologiese kinders, en twee van die kinders het vir die aand by haar gebly, aangesien hul pa by die werk was en hul ma in die hospitaal, besig om te kraam. “Die bure het wakker geword van die brand en het die polisie ontbied,” het Mbambo verduidelik. “ŉ Voorlopige ondersoek het aan die lig gebring dat paraffien gebruik is om die huis aan die brand te steek. Die polisie is tans op soek na die slagoffer se kêrel wat hulle vermoedelik kan bystaan om die saak op te los.” Die polisie ondersoek ŉ saak van brandstigting.